**Autoriaus vardas ir pavardė:** Justina Bansevičiūtė,

**Mokykla ir klasė:** Lazdijų Motiejaus Gustaičio gimnazijos Šeštokų vidurinio ugdymo skyrius, IVgd klasė.

Esė

**„Stiprybės semiuosi iš Lietuvos“**

Stiprybės semiuosi iš Lietuvos. O kas ta Lietuva? Pabalčio teritorija? Vardas, kurį žino retas Amerikos pilietis? Asmeniškai man Lietuva yra žmonės. Kiekvienas iš mūsų. Einančių į mokyklą, budinčių neramiuose koridoriuose, gnaibančius valgyklų šedevrus, o gal net prieš miegą laistančių sūriais akiduobių lašais vargšę pagalvę. Gebančių mylėti artimą, nešiojančių ne dumblo saują, o neramiai dunksinčią širdį ir mokančių prie jos glausti kitą. Ir aš tokiais žmonėmis žaviuosi.

Savo mama, kuri yra vienas stipriausių ir kantriausių (mokina mane, gimusią su abiem kairėm, megzti...) šios Žemės sutvėrimų. Mamontovu ir Svaru, kurie dalyvauja savižudybių prevencijai skirtuose renginiuose ir neleidžia tylai įsišaknyti. Giedre Kilčiauskiene, kurios spindulių neužgožia net viena klastingiausių ligų. Savo choro vadove, kuri užmigusi paryčiais (kaip ir kiekvieną savo egzistencijos dieną...) verčiasi iš lovos septintą, vedasi niekad nemačiusius jūros mazgius ieškoti gintarų bei nugludintų stiklo šukelių – Ausma patenka į top penketą šilčiausių, altruistiškiausių, o už ją labiau mėgstančių šašlykų tiesiog nėra, galime „sporinti“. Ir aš visiškai rimtai. Patriotais, kurie amžiams prigulė ant Sausio 13-osios sniego dėl ateities kartų. Buvusiu kūno kultūros mokytoju, su kuriuo buvo galima pašnekėti ir apie fizikos painiavas, ir paukščių pieno saldainius, ir kartu lošti stalo tenisą arba pliekti man nesuprantamus, neįkandamus kortų žaidimus. Ką jau pliekti – pažiūrėdavęs į manąsias pasakydavo, kurią geriau dėti...

Šie metai yra Marijos Birutės Alseikaitės-Gimbutienės 100-osios gimimo metinės. Marija Gimbutienė – pati garsiausia lietuvių mokslininkė pasaulyje, archeologė, lietuviškos ir senosios Europos tapatybės tyrinėtoja. Neapsigaukite, nors Marijos Gimbutienės darbas buvo be galo svarbus, tačiau šeima šiai išskirtinei asmenybei buvo aukščiau visko. Todėl emigracija – atsiskyrimas nuo gimtojo krašto ir brangios mamos – buvo be galo skaudi. „Viešpatie, kaipgi čia pasiryžti...“ Tačiau toks artimas dvasinis ryšys, pasak humanitarinių mokslų daktarės Daivos Vaitkevičienės, buvo ir visados išliks „už kasdieninio gyvenimo rėmų“ nepaisant tūkstančių kilometrų. Žaviuosi Marija Gimbutiene.

Gyvenime gal kokius du kartus esu verkusi iš džiaugsmo. Pirmo net neprisimenu (tikrai ne „cibulius“ silkei pjausčiau...) , o antrąkart tai įvyko „Dainų šventėje“. Grįžusi iš mokyklos kasdien skubėdavau į repeticijas, kurios trukdavo 4 valandas, o savaitgaliai buvo išgaravę kažkur į atmosferą. Ar lengva per visą gyvenimą išvaikščiojus „kerzais“ staigiai persiauti į „češkes“? Ar lengva tą nerangumą kažkur paslėpti ar į kokį maišą įgrūsti ir miške tarp kiškiakopūsčių užkasti??? Visai ne... Tai ir yra atsakymas į klausimą, kur mano šventadieniai pasidėjo – kainavo daug darbo, nervų, atsidavimo, pleistrų, suplėšytų „češkių“ (7 poros nuėjo velniop arba tiksliau – į šiukšliadėžę), papildomų pamokų ir visos vaivorykštės gamos mėlynėmis nusėtų kojų. Ir, o, kokia euforija aplanko, kai tūkstantis šoka kaip vienas – ta margynė raibuliuoja ir svaigina, o žiūrovų ovacijos netilsta. Ir tada supranti, jog tavo pilve užsiveisė kažkokia drugelių ferma ir jie ten plazda, rodos, ir patys trypia „Linksmapolkę“, dunda, ošia, o tą patį ir tu darai, tik kad jau su nuvarvėjusiu makiažu bei penkiais sluoksniais tautinio rūbo...

Tada buvo tas kartas, kai pasijaučiau lietuve daugiau nei šimtu procentų. Ne dėl įmantraus liaudies apdaro ar įmaklinto žodžio pase, teigiančio, jog esu „lietuvė“. Tada ir supratau, kad ir kur bepapultumėme, į atokiausią kaimą ar „Vilnius-Klaipėda“ užkandinę, mus supa nepakartojamas „dūšeles“ turintieji. Jie ir yra toji Lietuva. Tada ir supratau, jog ir aš noriu to stipraus, vienijančio dalimi būti. O gal jau ir buvau. O dabar tikiuosi, jog tokia ir esu.